Пиер Реверди
Риболовци на звезди

Превод от френски: Стефан Гечев, 1987

chitanka.info

        Думата пее

        Декорът шуми

        Вятърът се рее

        Небето гърми

        Окото прелива

Това са виковете смесени в препускаща кола

Тълпа завива покрай ъглите на улица

Къщата се раздвижва

        Замаяният покрив

        Във празното се хлъзга

        Обърнат пушек

Във края на стъклото живеят светлините

Във булеварда дето морето се вълнува

Всички лица са прави и гледат към бордюра

И зданията слънцето наново боядисва

        Внезапно там далече

        Селяци се явяват

        Езици чужди никой

        Не ги разбира вече

В пристанището слизат тълпи от хора

Снегът е чист и бляскав по черните балкони

Дано със тази мрежа изплетена от думи

Да уловим звездата що с кораба отплува

(1925)

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.